南山家園林木交映盛夏五月幽然清涼獨坐思遠率成十韻
作者：陳子昂
朝代：唐

paragraphs: 寂寥守寒巷，幽獨臥空林。
松竹生虛白，階庭橫古今。
鬱蒸炎夏晚，棟宇閟清陰。
軒窗交紫靄，簷戶對蒼岑。
鳳蘊仙人籙，鸞歌素女琴。
忘機委人代，閉牖察天心。
蛺蝶憐紅藥，蜻蜓愛碧潯。
坐觀萬象化，方見百年侵。
擾擾將何息，青青長苦吟。
願隨白雲駕，龍鶴相招尋。